ལོར་ཏང་གི་སྲིད་ཇུས་བཟང་བོ་རྩྭ་ཐང་ཡོངས་སུ་ཁྱབ་པ་དང་བསྟུན་ནས་བླ་བྲང་བཀྲ་ཤིས་འཁྱིལ་གསོ་རིག་གཞན་ཕན་གླིང་གི་དགེ་བའི་བཤེས་གཉེན་ཆེན་མོ་བསྟན་པ་རྒྱ་མཚོའི་མཚན་ཅན་གྱི་སྐུ་གམ་དུ་བཅར་ནས་སྐུ་ཉིད་ཀྱི་ལྗགས་རྩོམ་གནང་བའི་གསོ་རིག་པད་མའི་བཅུད་བཏུས་ཞེས་པ་བློ་འཛིན་བསླབ་སྦྱངས་གནང་།རིམ་པ་བཞིན་གྲྭ་ཚང་དེའི་ཕྱག་སྲོལ་བཞིན་གངས་ལྗོངས་དཔལ་ལྡན་གསོ་བ་རིག་པའི་གཞུང་ལུགས་ཆེན་མོ་རྩ་བ་ཐུགས་ཀྱི་རྒྱུད་དང་བཤད་པ་སྐུ་ཡི་རྒྱུད།མན་ངག་ཡོན་ཏན་གྱི་རྒྱུད།ཕྱི་མ་འཕྲིན་ལས་ཀྱི་རྒྱུད་དང་བཞི་ལ་ནངས་སྔ་ལངས་དང་དགོང་ཕྱིར་ཉལ་བྱས་ཏེ་སྦྱངས་བརྩོན་ཧུར་ཐག་དང་བློ་འདོན་སྐྱོར་སྦྱངས་ནན་མོ་དང་།གཞན་ཡང་འཚོ་བྱེད་ལས་དང་པོ་བ་ལ་ཉེ་བར་མཁོ་བའི་རྩ་རྒྱུད་རྡེའུ་འགྲེལ་དང་སྡོང་འགྲེལ།སྨན་རྫས་ངོ་སྟོན་དང་ངོས་འཛིན།སྨན་བཏུ་ཚུལ་དང་འདུལ་ཚུལ་ཕབ་ཚུལ་སོགས་ལག་ལེན་དུ་མེད་དུ་མི་རུང་བ་རྣམས་ཀྱང་རྩ་བའི་བླ་མའི་ཕྱག་ལེན་བཞིན་ཧུར་བརྩོན་སྒོས་རྒྱུད་ལ་འབྱོར་རིང་དུ་བརྩོན་པའི་གོམ་པ་ལྷོད་པ་མེད་པར་བྱས།དེའི་ཞོར་ཏུ་བླ་བྲང་དགོན་པའི་དུས་འཁོར་གྲྭ་ཚང་གི་དགེ་བའི་བཤེས་གཉེན་ཆེན་པོ་སྨད་སོག་བཛྲའམ་ཚངས་སྲས་བཞད་པའི་བློ་གྲོས་མདུན་ནས་སྒྲ་སྙན་ངག་དང་རྩིས་ས་རིས་སོགས་ལ་སྦྱངས།གཞན་སྤྲུལ་བའི་སྐུ་རིན་པོ་ཆེ་ཨ་ལགས་ཙ་ཡུ་དང་མཁས་དབང་དམུ་དགེ་བསམ་གཏན་སོགས་ཀྱི་མདུན་ནས་སུམ་རྟགས་སོགས་རྩ་བའི་ཤེས་བྱ་དག་ཀྱང་སློབ་གཉེར་གནང་བར་མ་ཟད།སློབ་བུ་ཀུན་གྱི་གྲལ་ནས་རྒྱུགས་འབྲས་ཨང་དང་པོ་བླངས་པ་སོགས་གྲུབ་འབྲས་གཟེངས་སུ་ཐོན་པ་བླངས།